KOMISIJOS REGLAMENTAS (EB) Nr. 1358/2007
2007 m. lapkričio 21 d.
iš dalies keičiantis Reglamentą (EB) Nr. 1725/2003, priimantį tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002, dėl 8 tarptautinio finansinės atskaitomybės standarto (TFAS)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
kadangi:
(1)
Komisijos reglamentu (EB) Nr. 1725/2003 (2) buvo priimti tam tikri tarptautiniai standartai ir aiškinimai, galioję 2002 m. rugsėjo 14 d.
(2)
2006 m. lapkričio 30 d. Tarptautinių apskaitos standartų valdyba (TASV) paskelbė 8 tarptautinį finansinės atskaitomybės standartą (TFAS) „Verslo segmentai“ (toliau - 8 TFAS). 8 TFAS yra nustatyti informacijos apie įmonės verslo segmentus atskleidimo reikalavimai. 8 TFAS pakeičia 14 Tarptautinį apskaitos standartą (TAS) „Segmento atskaitomybė“.
(3)
Pasikonsultavus su Europos finansinės atskaitomybės patariamosios grupės (EFAPG) technikos ekspertų grupe (TEG) patvirtinama, kad 8 TFAS atitinka Reglamento (EB) Nr. 1606/2002 3 straipsnio 2 dalyje išdėstytus techninius priėmimo kriterijus.
(4)
Todėl Reglamentą (EB) Nr. 1725/2003 reikėtų atitinkamai iš dalies pakeisti.
(5)
Šiame reglamente numatytos priemonės atitinka Apskaitos reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1725/2003 priede
„8 tarptautinis finansinės atskaitomybės standartas (TFAS) „Verslo segmentai““ įterpiamas kaip nustatyta šio reglamento priede.
2 straipsnis
Įmonės taiko 8 TFAS, kaip nustatyta šio reglamento priede, ne vėliau kaip nuo savo 2009 finansinių metų pradžios.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 21 d.